ครม.ทำคลอดกม.ค่าต๋งแบงก์รัฐ
ครม.ไฟเขียวกฎหมาย “เก็บต๋ง” ตั้งกองทุนฯ อุ้มสถาบันการเงินเฉพาะกิจไม่เกิน 1%
14 เม.ย. 2555

ครม.ไฟเขียวกฎหมาย “เก็บต๋ง” ตั้งกองทุนฯ อุ้มสถาบันการเงินเฉพาะกิจไม่เกิน 1% 
รายงานข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 10 เม.ย.ที่ผ่านมา มีมติอนุมัติหลักการร่าง พ.ร.บ.กองทุนเพื่อการสนับสนุนและพัฒนาสถาบันการเงินเฉพาะกิจ พ.ศ. ... และให้ส่งสำนักงานคณะกรรมการกฤษฎีกาตรวจพิจารณา ก่อนเสนอสภาผู้แทนราษฎรพิจารณาต่อไป 
สำระสำคัญร่าง พ.ร.บ.ฉบับนี้ กำหนดให้จัดตั้งกองทุนเพื่อการสนับสนุนและพัฒนาระบบสถาบันการเงินเฉพาะกิจ มีวัตถุประสงค์เพื่อช่วยเหลือสถาบันการเงินเฉพาะกิจ ในการเพิ่มทุนชดเชยความเสียหายในโครงการที่สถาบันการเงินเฉพาะกิจดำเนินการตามมติ ครม.ตลอดจนการนำส่งเป็นรายได้แผ่นดิน
สำหรับอัตราการนำส่งเงินเข้ากองทุนฯ ให้สถาบันการเงินเฉพาะกิจนำส่งเงินเข้ากองทุนฯ ตามอัตราที่รัฐมนตรีประกาศกำหนด แต่ต้องไม่เกิน 1% ต่อปีของยอดเงินฝากเฉลี่ย
ร่าง พ.ร.บ.ยังกำหนดให้มีคณะกรรมการกองทุนเพื่อการสนับสนุนและพัฒนาระบบสถาบันการเงินเฉพาะกิจ โดยมีอำนาจและหน้าที่วางนโยบายและควบคุมดูแลโดยทั่วไปซึ่งกิจการของกองทุนฯ
นอกจากนี้ ครม.มีมติอนุมัติหลักการร่าง พ.ร.ฎ.กำหนดอัตราเงินนำส่งเข้ากองทุนคุ้มครองเงินฝาก (ฉบับที่ ...) พ.ศ. ... และให้ส่งสำนักงานคณะกรรมการกฤษฎีกาตรวจสอบร่าง พ.ร.ฎ.ดังกล่าว กำหนดให้สถาบันการเงินนำส่งเงินเข้ากองทุนคุ้มครองเงินฝาก 0.01% นับตั้งแต่วันที่ 27 ม.ค. 2555